ทองคำลดลง 300 บาท
ทองคำเปิดตลาดปรับลดลง300บ.แท่งขาย19650รูปพรรณ20050 บาท ตามตลาดโลก
16 พ.ค. 2556

ทองคำเปิดตลาดปรับลดลง300บ.แท่งขาย19650รูปพรรณ20050 บาท ตามตลาดโลก  
สมาคมค้าทองคำ เผยราคาทองคำแท่งวันนี้ปรับตัวลดลงจากเย็นวานนี้บาทละ 300 ตามสถานการณ์ราคาทองคำในตลาดโลกที่ปรับตัวลดลงอย่างมากในช่วงคืนที่ผ่านมา
โดยราคาทองประจำวันที่สมาคมฯ ประกาศครั้งแรกในวันนี้เมื่อเวลา 09.40 น. ทองคำแท่งรับซื้อบาทละ 19,550.00 ขายบาทละ 19,650.00 ส่วนราคาทองรูปพรรณรับซื้อบาทละ 19,268.36 ขายบาทละ 20,050.00 เมื่อเทียบกับราคาวานนี้( 15 พ.ค.) 
ทั้งนี้ สมาคมแลกเปลี่ยนทองคำและเงินของจีน เผยราคาทองคำที่ตลาดฮ่องกงร่วง 230 ดอลลาร์ฮ่องกง ปิดที่ระดับ 13,170 ดอลลาร์ฮ่องกง/ตำลึง หรือราคาเทียบเท่ากับ 1,424.63 ดอลลาร์สหรัฐ/ทรอยออนซ์ อ่อนตัว 6.51 ดอลลาร์สหรัฐ
บทวิเคราะห์ บริษัท คลาสสิก โกลด์ ฟิวเจอร์ส ระบุว่า ราคาทองคำปรับลดลงแรง หลังจากตัวเลขเศรษฐกิจของยุโรปออกมาย่ำแย่ จะเห็นได้จากตัวเลขจีดีพีของเยอรมนีและฝรั่งเศสออกมาต่ำกว่าคาดการณ์ ซึ่งทำให้เกิดความวิตกกังวลเกี่ยวกับภาวะเศรษฐกิจโลก และอุปสงค์โลหะ ส่งผลกดดันต่อค่าเงินยูโร และราคาทองคำ ขณะเดียวกัน การที่ตัวเลขเศรษฐกิจของสหรัฐโดยรวมยังอยู่ในแนวโน้มเชิงบวก หนุนให้ตลาดหุ้นนิวยอร์กพุ่งสูงขึ้นทำ New High อีกครั้ง แสดงให้เห็นถึงการโยกเงินของนักลงทุน ไปยังสินทรัพย์เสี่ยง และกระตุ้นให้นักลงทุนเทขายทองคำซึ่งเป็นสินทรัพย์ปลอดภัย นอกจากนั้น ตลาดทองคำยังได้รับแรงกดดันจากอุปสงค์ที่ชะลอตัวลงในตลาด Physical หลังจากอินเดียเริ่มจำกัดปริมาณการนำเข้าเพื่อปรับลดยอดขาดดุลการค้า ซึ่งปัจจัยต่างๆ เหล่านี้ กดดันให้ราคาทองคำปรับตัวร่วงลงมา และเมื่อหลุดแนวรับสำคัญที่บริเวณ 1,420 USDต่อออนซ์ ยิ่งกระตุ้นแรงขายเข้ามา และทำให้ราคาอ่อนตัวลงกว่า 30 เหรียญ เมื่อคืนวานนี้
อย่างไรก็ตาม ขณะนี้ ราคาเข้าสู่แนวรับสำคัญที่บริเวณ 1,385 USDต่อออนซ์ ซึ่งอาจพบการดีดกลับขึ้นมาได้ แต่หากราคายังไม่สามารถกลับขึ้นทดสอบแนวต้านที่บริเวณ 1,420 USDต่อออนซ์ ราคาทองคำยังมีโอกาสอ่อนตัวลงมาได้อีกครั้ง